MT Il-Ġurnal Uffiċjali tal-Unjoni Ewropea C 64/4

Notifika ta’ bidu ta’ rieżami interim parzjali tal-miżuri antidumping applikabbli għall-importazzjonijiet tal-Glukonat tas-Sodju li joriġinaw fir-Repubblika tal-Poplu taċ-Ċina, limitat għal produttur esportatur Ċiniż wieħed, Shandong Kaison

(2016/C 64/05)

Il-Kummissjoni Ewropea (“il-Kummissjoni”) rċeviet rikjesta għal rieżami interim parzjali skont l-Artikolu 11(3) tar-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet soġġetti għad-dumping minn pajjiżi mhux membri tal-Komunità Ewropea (1) (“ir-Regolament bażiku”).

1. Rikjesta għal rieżami

Ir-rikjesta għal rieżami (2) ġiet ippreżentata minn Jungbunzlauer S.A. u Roquette Italia S.p.A. (“l-applikanti”), f’isem il-produtturi li jirrappreżentaw aktar minn 25 % tal-produzzjoni totali tal-Unjoni tal-glukonat tas-sodju.

Ir-rieżami interim parzjali huwa limitat fil-kamp ta’ applikazzjoni għall-analiżi ta’ dumping sa fejn huwa kkonċernat produttur esportatur wieħed mir-Repubblika tal-Poplu taċ-Ċina, jiġifieri Shandong Kaison.

2. Il-prodott taħt rieżami

Il-prodott soġġett għal dan ir-rieżami huwa l-glukonat tas-sodju niexef, bin-numru tal-Unjoni Doganali u l-Istatistika (CUS) 0023277-9 u n-numru tar-reġistru tas-Servizz tal-Astratti Kimiċi (CAS, Chemical Abstracts Service) 527-07-1 u li joriġina fir-Repubblika Popolari taċ-Ċina (“il-prodott taħt rieżami”), li bħalissa jaqa’ taħt il-kodiċi NM ex 2918 16 00 (il-kodiċi TARIC 2918160010).

3. Il-miżuri eżistenti

Il-miżuri attwalment fis-seħħ huma dazju antidumping definittiv impost mir-Regolament ta’ Implimentazzjoni tal-Kunsill (UE) Nru 965/2010 (3).

Fis-27 ta’ Ottubru 2015, il-Kummissjoni ppubblikat Notifika ta’ bidu ta’ rieżami tal-iskadenza tal-miżuri antidumping applikabbli għall-importazzjonijiet tal-Glukonat tas-Sodju li joriġinaw mir-Repubblika tal-Poplu taċ-Ċina (4). Sakemm titlesta l-investigazzjoni dwar ir-rieżami tal-iskadenza, il-miżuri jibqgħu fis-seħħ.

4. Raġunijiet għar-rieżami

Ir-rikjesta skont l-Artikolu 11(3) hija bbażata fuq evidenza prima facie, provduta mill-applikant, li turi li, sa fejn għandha x’taqsam Shandong Kaison, u sa fejn għandu x’jaqsam id-dumping, iċ-ċirkostanzi li abbażi tagħhom ġiet imposta l-miżura eżistenti nbidlu u li dawn il-bidliet huma ta’ natura dejjiema.

L-evidenza prima facie tindika li mill-aħħar perjodu ta’ investigazzjoni, iċ-ċirkostanzi nbidlu. B’mod partikolari, hemm xkiel fis-suq domestiku Ċiniż għall-qamħirrum u għal-lamtu tal-qamħirrum (materja prima għall-produzzjoni tal-glukonat tas-sodju). Dan ix-xkiel huwa kkawżat b’mod partikolari mill-politika tar-riżervi tal-qamħirrum, li issa bdiet taffettwa l-prezzijiet tal-qamħirrum u tal-lamtu tal-qamħirrum. Barra minn hekk, l-evidenza prima facie tindika li Shandong Kaison issa tibbenefika mill-Kumpanija tat-Teknoloġiji Avvanzati u Ġodda (“HNTC”, High and New Technology Company), jiġifieri reġim preferenzjali tat-taxxa.

Għaldaqstant, l-applikanti jallegaw li Shandong Kaison ma għadhiex tissodisfa l-kriterji għat-Trattament ta’ Ekonomija tas-Suq (“TES”) u li l-valur normali għal din il-kumpanija għandu għalhekk ikun iddeterminat abbażi tal-prezz jew tal-valur maħdum f’pajjiż terz b’ekonomija tas-suq. Paragun tal-prezz tal-esportazzjonijiet mir-Repubblika tal-Poplu taċ-Ċina (“iċ-Ċina”) għall-UE b’valur normali fil-pajjiż analogu, l-Istati Uniti tal-Amerka, jindika li l-marġni ta’ dumping huwa ogħla mil-livell attwali tal-miżuri.

5. Proċedura

Il-Kummissjoni, billi ddeterminat, wara li għarrfet lill-Istati Membri, li hemm biżżejjed evidenza sabiex il-bidu ta’ rieżami interim parzjali limitat għall-analiżi tal-marġni ta’ dumping għal Shandong Kaison ikun iġġustifikat, qiegħda b’dan tagħti bidu għal rieżami f’konformità mal-Artikolu 11(3) tar-Regolament bażiku.

L-investigazzjoni se tivvaluta l-ħtieġa li jitkomplew, jitneħħew jew jiġu emendati l-miżuri eżistenti.

5.1. Il-perjodu ta’ investigazzjoni tar-rieżami u l-perjodu kkunsidrat

L-investigazzjoni dwar id-dumping se tkopri l-perjodu mill-1 ta’ Ottubru 2014 sat-30 ta’ Settembru 2015 (“il-perjodu ta’ investigazzjoni tar-rieżami”).

5.2 Il-proċedura għall-iddeterminar tal-marġni ta’ dumping ta’ Shandong Kaison

Shandong Kaison hija mistiedna tipparteċipa fl-investigazzjoni tal-Kummissjoni. Il-Kummissjoni se tibgħat kwestjonarju lil Shandong Kaison sabiex tkun tista’ tikseb l-informazzjoni meqjusa minnha bħala meħtieġa għall-investigazzjoni tagħha marbuta ma’ Shandong Kaison.

5.2.1. Proċedura addizzjonali marbuta mal-produttur esportatur fil-pajjiż ikkonċernat b’ekonomija li mhijiex tas-suq

5.2.1.1. It-trattament tal-produtturi esportaturi fil-pajjiż ikkonċernat b’ekonomija li mhijiex tas-suq

Din l-investigazzjoni għandha l-għan li tiddetermina jekk Shandong Kaison għadhiex topera skont il-kundizzjonijiet ta’ ekonomija tas-suq f’konformità mal-Artikolu 2(7)(b) u (c) tar-Regolament bażiku. Għaldaqstant, jekk Shandong Kaison tqis li l-kundizzjonijiet ta’ ekonomija tas-suq huma predominanti għaliha fir-rigward tal-manifattura u tal-bejgħ tal-prodott taħt rieżami, tista’ tippreżenta talba sostanzjata kif suppost f’dan ir-rigward (“talba għal TES”). It-TES jiġi kkonfermat jekk il-valutazzjoni tat-talba għal TES tindika li l-kriterji stipulati fl-Artikolu 2(7)(c) tar-Regolament bażiku huma ssodisfati (5). Il-marġni ta’ dumping ta’ Shandong Kaison, jekk it-TES jiġi kkonfermat, se jiġi kkalkulat, sa fejn ikun possibbli u mingħajr preġudizzju għall-użu ta’ fatti disponibbli skont l-Artikolu 18 tar-Regolament bażiku, billi jintuża l-valur normali u l-prezzijiet ta’ esportazzjoni tagħha stess f’konformità mal-Artikolu 2(7)(b) tar-Regolament bażiku.

Il-Kummissjoni se tibgħat formola ta’ talba għal TES lil Shandong Kaison, u anki lill-awtoritajiet taċ-Ċina. Fil-każ li l-produttur esportatur ikkonċernat jiddeċiedi li jkollu l-istatus tiegħu ta’ TES ikkonfermat, għandu jippreżenta l-formola mimlija ta’ talba għal TES fi żmien 21 jum mid-data tal-pubblikazzjoni ta’ din in-Notifika f’Il-Ġurnal Uffiċjali tal-Unjoni Ewropea, dment li ma jkunx speċifikat mod ieħor.

5.2.1.2. L-għażla ta’ pajjiż terz b’ekonomija tas-suq

Jekk mill-investigazzjoni jirriżulta li Shandong Kaison ma toperax skont il-kundizzjonijiet ta’ ekonomija tas-suq, f’konformità mal-Artikolu 2(7)(a) tar-Regolament bażiku, il-valur normali jiġi ddeterminat abbażi tal-prezz jew tal-valur maħdum f’pajjiż terz b’ekonomija tas-suq.

Fl-investigazzjoni preċedenti, bħala pajjiż terz b’ekonomija tas-suq intuża l-Istati Uniti tal-Amerka għall-fini li jkun stabbilit il-valur normali fir-rigward taċ-Ċina. Għall-fini tal-investigazzjoni attwali, il-Kummissjoni tipprevedi li terġa’ tuża l-Istati Uniti tal-Amerka. Il-partijiet interessati huma b’dan mistiedna jikkummentaw dwar l-adegwatezza ta’ din l-għażla fi żmien 10 ijiem mid-data tal-pubblikazzjoni ta’ din in-Notifika f’Il-Ġurnal Uffiċjali tal-Unjoni Ewropea. Skont l-informazzjoni għad-disponibbiltà tal-Kummissjoni, jaf hemm fornituri oħra tal-Unjoni li joperaw f’ekonomija tas-suq li jinsabu fost l-oħrajn fil-Korea t’Isfel. Il-Kummissjoni se teżamina jekk hemmx produzzjoni u bejgħ tal-prodott taħt rieżami f’dawk il-pajjiżi terzi b’ekonomija tas-suq li għalihom ikun hemm indikazzjonijiet li qiegħda sseħħ produzzjoni tal-prodott taħt rieżami.

5.2.2. L-investigazzjoni dwar importaturi mhux relatati (6)

L-importaturi mhux relatati tal-prodott taħt investigazzjoni miċ-Ċina lejn l-Unjoni, li huwa ffabbrikat minn Shandong Kaison huma mistiedna jipparteċipaw f’din l-investigazzjoni. Huma mistiedna jikkuntattjaw lill-Kummissjoni, preferibbilment permezz tal-posta elettronika, mill-aktar fis, iżda sa mhux aktar tard minn 15-il jum wara l-pubblikazzjoni ta’ din in-Notifika f’Il-Ġurnal Uffiċjali tal-Unjoni Ewropea, dment li ma jkunx speċifikat mod ieħor, sabiex jgħarrfuha bl-eżistenza tagħhom u jitolbuha kwestjonarju.

Il-Kummissjoni se tibgħat kwestjonarji lill-importaturi mhux relatati magħrufa u lil kwalunkwe assoċjazzjoni magħrufa ta’ importaturi sabiex tkun tista’ tikseb l-informazzjoni meqjusa minnha bħala meħtieġa għall-investigazzjoni tagħha fir-rigward tal-importaturi mhux relatati.

L-importatuti mhux relatati u l-assoċjazzjonijiet ta’ importaturi jridu jippreżentaw il-kwestjonarju mimli fi żmien 37 jum mid-data tal-pubblikazzjoni ta’ din in-Notifika f’Il-Ġurnal Uffiċjali tal-Unjoni Ewropea, dment li ma jkunx speċifikat mod ieħor.

5.3. Sottomissjonijiet oħrajn bil-miktub

Soġġetti għad-dispożizzjonijiet ta’ din in-Notifika, il-partijiet interessati kollha huma b’dan mistiedna jesprimu l-opinjoni tagħhom, jippreżentaw informazzjoni u jipprovdu evidenza ta’ sostenn. Dment li ma jkunx speċifikat mod ieħor, din l-informazzjoni u l-evidenza ta’ sostenn iridu jaslu għand il-Kummissjoni fi żmien 37 jum mid-data tal-pubblikazzjoni ta’ din in-Notifika f’Il-Ġurnal Uffiċjali tal-Unjoni Ewropea.

5.4. Il-possibbiltà ta’ smigħ mis-servizzi ta’ investigazzjoni tal-Kummissjoni

Il-partijiet interessati kollha jistgħu jitolbu għal smigħ mis-servizzi ta’ investigazzjoni tal-Kummissjoni. Kull rikjesta għal smigħ trid issir bil-miktub u trid tispeċifika r-raġunijiet għaliex tkun qiegħda ssir. Għal seduti ta’ smigħ dwar kwistjonijiet li jkollhom x’jaqsmu mal-istadju inizjali tal-investigazzjoni, ir-rikjesta trid tiġi ppreżentata fi żmien 15-il jum mill-pubblikazzjoni ta’ din in-Notifika f’Il-Ġurnal Uffiċjali tal-Unjoni Ewropea. Wara dan, trid tiġi ppreżentata rikjesta għal smigħ fil-limitu tal-iskadenzi speċifiċi stabbiliti mill-Kummissjoni fil-komunikazzjoni tagħha mal-partijiet.

5.5. Struzzjonijiet għas-sottomissjonijiet bil-miktub u biex jintbagħtu l-kwestjonarji mimlija u l-korrispondenza

L-informazzjoni ppreżentata lill-Kummissjoni għall-fini tal-investigazzjonijiet dwar id-difiża tal-kummerċ tkun ħielsa mid-drittijiet tal-awtur. Il-partijiet interessati, qabel ma jippreżentaw informazzjoni u/jew dejta soġġetti/soġġetta għad-drittijiet tal-awtur ta’ partijiet terzi lill-Kummissjoni, iridu jitolbu permess speċifiku lid-detentur tad-drittijiet li jippermetti espliċitament a) lill-Kummissjoni li tuża l-informazzjoni u d-dejta għall-fini ta’ dan il-proċediment tad-difiża tal-kummerċ u b) li l-informazzjoni u/jew id-dejta jkunu/tkun ipprovduta lil partijiet interessati ta’ din l-investigazzjoni f’għamla li tippermettilhom jeżerċitaw id-drittijiet tad-difiża tagħhom.

Is-sottomissjonijiet kollha bil-miktub, inkluża l-informazzjoni mitluba f’din in-Notifika, il-kwestjonarji mimlija u l-korrispondenza pprovduta minn partijiet interessati li għaliha jintalab trattament kunfidenzjali jkunu mmarkati bħala “Limited” (Ristretti) (7).

Partijiet interessati li jipprovdu informazzjoni “Limited” huma rikjesti li jagħtu ġabriet fil-qosor mhux kunfidenzjali ta’ din l-informazzjoni skont l-Artikolu 19(2) tar-Regolament bażiku, li jiġu mmarkati “For inspection by interested parties” (Għall-ispezzjoni mill-partijiet interessati). Dawn il-ġabriet fil-qosor iridu jkunu ddettaljati tant li jippermettu komprensjoni raġonevoli tal-qofol tal-informazzjoni ppreżentata b’mod kunfidenzjali. Jekk parti interessata li tipprovdi informazzjoni kunfidenzjali ma tipprovdix il-ġabra fil-qosor mhux kunfidenzjali ta’ din l-informazzjoni fl-għamla u fil-kwalità rikjesti, tali informazzjoni tista’ tiġi injorata.

Il-partijiet interessati huma mistiedna jippreżentaw is-sottomissjonijiet u r-rikjesti kollha permezz tal-posta elettronika inklużi dokumenti skennjati ta’ prokuri u ta’ ċertifikazzjoni, bl-eċċezzjoni ta’ tweġibiet voluminużi li għandhom jiġu ppreżentati fuq CD-ROM jew DVD bl-idejn jew permezz tal-posta reġistrata. Meta jużaw il-posta elettronika, il-partijiet interessati jkunu qegħdin jesprimu l-qbil tagħhom mar-regoli applikabbli għas-sottomissjonijiet elettroniċi li jinsabu fid-dokument “CORRESPONDENCE WITH THE EUROPEAN COMMISSION IN TRADE DEFENCE CASES” (Korrispondenza mal-Kummissjoni Ewropea f’każijiet relatati mad-difiża tal-kummerċ) ippubblikat fuq is-sit web tad-Direttorat Ġenerali għall-Kummerċ: http://trade.ec.europa.eu/doclib/docs/2014/june/tradoc_152577.pdf Il-partijiet interessati jridu jindikaw l-isem, l-indirizz, in-numru tat-telefon u l-indirizz validu tal-posta elettronika tagħhom u għandhom jiżguraw li l-indirizz tal-posta elettronika pprovdut ikun indirizz tal-posta elettronika tan-negozju uffiċjali u operattiv li jkun ikkonsultat kuljum. Il-Kummissjoni, hekk kif jingħatawlha d-dettalji ta’ kuntatt, tikkomunika mal-partijiet interessati permezz tal-posta elettronika biss, ħlief jekk dawn jitolbu espliċitament li d-dokumenti kollha mill-Kummissjoni jintbagħtulhom b’mezz ieħor ta’ komunikazzjoni jew jekk in-natura tad-dokument li għandu jintbagħat tirrikjedi l-użu ta’ posta reġistrata. Għal aktar regoli u informazzjoni dwar il-korrispondenza mal-Kummissjoni fosthom il-prinċipji li japplikaw għas-sottomissjonijiet permezz tal-posta elettronika, il-partijiet interessati għandhom jikkonsultaw l-istruzzjonijiet ta’ komunikazzjoni mal-partijiet interessati msemmija aktar ‘il fuq.

L-indirizz tal-Kummissjoni għall-korrispondenza:

European Commission Directorate-General for Trade Directorate H Office: CHAR 04/039 1049 Bruxelles/Brussel BELGIQUE/BELGIË Il-posta elettronika: TRADE-R639-SG@ec.europa.eu

6. In-nuqqas ta’ kooperazzjoni

F’każijiet li fihom xi parti interessata tiċħad l-aċċess jew ma tipprovdix l-informazzjoni meħtieġa fil-limiti ta’ żmien, jew tfixkel b’mod sinifikanti l-investigazzjoni, il-konklużjonijiet, sew jekk pożittivi kif ukoll jekk negattivi, jistgħu jsiru abbażi tal-fatti disponibbli, f’konformità mal-Artikolu 18 tar-Regolament bażiku.

Fejn jinstab li xi parti interessata tkun ipprovdiet informazzjoni mhux minnha jew qarrieqa, tali informazzjoni tista’ tiġi injorata u jistgħu jintużaw il-fatti disponibbli.

Jekk parti interessata ma tikkooperax jew tikkoopera biss parzjalment u l-konklużjonijiet ikunu għalhekk ibbażati fuq fatti disponibbli f’konformità mal-Artikolu 18 tar-Regolament bażiku, l-eżitu jista’ jkun anqas favorevoli għal dik il-parti milli seta’ jkun kieku kkooperat.

In-nuqqas li tingħata risposta kompjuterizzata ma jiġix ikkunsidrat bħala nuqqas ta’ kooperazzjoni, dejjem jekk il-parti interessata turi li biex tippreżenta r-risposta kif mitlub ikun ifisser piż żejjed mhux raġonevoli jew spiża addizzjonali li mhijiex raġonevoli. Il-parti interessata għandha tikkuntattja minnufih lill-Kummissjoni.

7. L-Uffiċjal tas-Seduta

Il-partijiet interessati jistgħu jitolbu l-intervent tal-Uffiċjal tas-Seduta fi proċedimenti kummerċjali. L-Uffiċjal tas-Seduta jagħmilha ta’ medjatur bejn il-partijiet interessati u s-servizzi ta’ investigazzjoni tal-Kummissjoni. L-Uffiċjal tas-Seduta jeżamina r-rikjesti għal aċċess għall-fajl, it-tilwim dwar il-kunfidenzjalità tad-dokumenti, ir-rikjesti għal estensjoni tal-limiti ta’ żmien u r-rikjesti għal smigħ minn partijiet terzi. L-Uffiċjal tas-Seduta jista’ jorganizza seduta ta’ smigħ ma’ parti interessata individwali u jagħmilha ta’ medjatur sabiex jiżgura li d-drittijiet tad-difiża tal-partijiet interessati jkunu qegħdin jiġu eżerċitati kompletament.

Ir-rikjesta għal seduta ta’ smigħ mal-Uffiċjal tas-Seduta għandha ssir bil-miktub u għandha tispeċifika r-raġunijiet għar-rikjesta. Għal seduti ta’ smigħ dwar kwistjonijiet li jkollhom x’jaqsmu mal-istadju inizjali tal-investigazzjoni, ir-rikjesta trid tiġi ppreżentata fi żmien 15-il jum mill-pubblikazzjoni ta’ din in-Notifika f’Il-Ġurnal Uffiċjali tal-Unjoni Ewropea. Minn wara dan ‘il quddiem, rikjesta għal seduta ta’ smigħ trid titressaq fl-iskadenzi speċifiċi stipulati mill-Kummissjoni fil-komunikazzjoni tagħha mal-partijiet.

L-Uffiċjal tas-Seduta se jipprovdi wkoll opportunitajiet biex issir seduta ta’ smigħ li tinvolvi lill-partijiet u li tkun tippermetti li jiġu ppreżentati l-fehmiet differenti u li jitressqu argumenti kuntrarji dwar kwistjonijiet li jirrigwardaw, fost l-oħrajn, id-dumping.

Għal aktar informazzjoni u dettalji ta’ kuntatt, il-partijiet interessati jistgħu jikkonsultaw il-paġni web tal-Uffiċjal tas-Seduta fis-sit web tad-DĠ Kummerċ: http://ec.europa.eu/trade/trade-policy-and-you/contacts/hearing-officer/.

8. L-iskeda tal-investigazzjoni

L-investigazzjoni se tintemm, skont l-Artikolu 11(5) tar-Regolament bażiku, fi żmien 15-il xahar mid-data tal-pubblikazzjoni ta’ din in-Notifika f’Il-Ġurnal Uffiċjali tal-Unjoni Ewropea.

9. L-ipproċessar ta’ dejta personali

Kull dejta personali miġbura f’din l-investigazzjoni se tiġi trattata skont ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni tal-individwi fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-moviment liberu ta’ dik id-data (8).

(1) ĠU L 343, 22.12.2009, p. 51.

(2) http://trade.ec.europa.eu/tdi/completed.cfm

(3) Ir-Regolament ta’ Implimentazzjoni tal-Kunsill (UE) Nru 965/2010 tal-25 ta’ Ottubru 2010 li jimponi dazju definittiv tal-anti dumping u li jiġbor definittivament id-dazju proviżorju impost fuq l-importazzjonijiet ta’ glukonat tas-sodju li joriġina mir-Repubblika Popolari taċ-Ċina (ĠU L 282, 28.10.2010, p. 24).

(4) Notifika ta’ bidu ta’ rieżami ta’ skadenza tal-miżuri antidumping applikabbli għall-importazzjonijiet ta’ Glukonat tas-Sodju li joriġinaw mir-Repubblika tal-Poplu taċ-Ċina (ĠU C 355, 27.10.2015, p. 18).

(5) Il-produttur esportatur għandu juri b’mod partikolari li: (i) id-deċiżjonijiet u l-ispejjeż tal-operat isiru b’reazzjoni għall-kundizzjonijiet tas-suq u mingħajr interferenza sinifikanti mill-Istat; (ii) id-ditti għandhom sett wieħed ċar ta’ rekords kontabilistiċi bażiċi, li jiġu awditjati b’mod indipendenti skont l-istandards internazzjonali tal-kontabbiltà u huma applikati għall-finijiet kollha; (iii) ma hemm l-ebda xkiel sinifikanti li ntiret mis-sistema preċedenti ta’ ekonomija li mhijiex tas-suq; (iv) il-liġijiet dwar il-falliment u l-proprjetà jiggarantixxu stabbiltà u ċertezza ġuridika u (v) il-konverżjonijiet tar-rati tal-kambju jsiru skont ir-rati tas-suq.

(6) L-importaturi li huma relatati mal-produttur esportatur iridu jimlew il-kwestjonarju fl-Anness għal dan il-produttur esportatur. F’konformità mal-Artikolu 143 tar-Regolament tal-Kummissjoni (KEE) Nru 2454/93 dwar l-implimentazzjoni tal-Kodiċi Doganali Komunitarju, il-persuni jitqiesu relatati biss jekk: (a) ikunu uffiċjali jew diretturi tan-negozju ta’ xulxin; (b) ikunu legalment rikonoxxuti bħala soċji fin-negozju; (c) ikunu min jimpjega u impjegat; (d) kull persuna li direttament jew indirettament tippossjedi, tikkontrolla jew ikollha 5 % jew aktar tal-ishma jew ta’ kwoti ta’ ishma li jivvutaw jew tat-tnejn; (e) wieħed minnhom, direttament jew indirettament jikkontrolla lill-ieħor; (f) it-tnejn li huma huma direttament jew indirettament ikkontrollati minn terza persuna; (g) flimkien huma direttament jew indirettament jikkontrollaw terza persuna; jew (h) huma membri tal-istess familja. Persuni għandhom jitqiesu li jkunu membri tal-istess familja jekk ikollhom biss ir-relazzjonijiet li ġejjin bejniethom: konjuġi, (ii) ġenituri u wild, (iii) aħwa (sew jekk tal-istess żewġ ġenituri jew aħwa minn ġenitur wieħed), (iv) nanniet u neputijiet, (v) ziju jew zija u neputi jew neputija, (vi) ġenituri jew ulied tar-rispett, (vii) aħwa tar-rispett. (ĠU L 253, 11.10.1993, p. 1) (Edizzjoni Speċjali bil-Malti, Kap. 02, Vol. 006, p. 3). F’dan il-kuntest “persuna” tfisser kull persuna fiżika jew ġuridika.

(7) Dokument “Limited” huwa dokument meqjus kunfidenzjali skont l-Artikolu 19 tar-Regolament tal-Kunsill (KE) Nru 1225/2009 (ĠU L 343, 22.12.2009, p. 51) u l-Artikolu 6 tal-Ftehim tad-WTO dwar l-Implimentazzjoni tal-Artikolu VI tal-GATT 1994 (il-Ftehim dwar l-Antidumping). Dan huwa wkoll dokument protett skont l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (ĠU L 145, 31.5.2001, p. 43) (Edizzjoni Speċjali bil-Malti, Kap. 01, Vol. 003, p. 331).

(8) ĠU L 8, 12.1.2001, p. 1 (Edizzjoni Speċjali bil-Malti, Kap. 13, Vol. 026, p. 102).